
Latvijas Republikas Tiesībsarga birojam

Par izklaides trokšņa tiesisko regulējumu
Ministru kabinets ir saņēmis tiesībsarga 2024. gada 17. jūnija atzinumu Nr. 6-6/28 pārbaudes lietā Nr. 2022-56-22B (turpmāk – atzinums). Ar šo vēstuli Ministru kabinets vēlas jūs informēt par paveikto un apliecināt, ka risinājums izklaides trokšņa tiesiskā regulējuma pilnveidei tiks rasts saprātīgā termiņā. 
Lai izpildītu atzinumā sniegtās rekomendācijas un ieteikumus, ir uzsākts darbs pie izmaiņām tiesiskajā regulējumā, paredzot līdzsvarotu risinājumu izklaides vietu darbības un iedzīvotāju interešu sabalansēšanai.
2024. gada septembrī un oktobrī Ekonomikas ministrija organizēja iesaistīto pušu diskusiju par risinājumiem ēku atjaunošanai un trokšņu ietekmes mazināšanai pilsētvidē[1], kā arī tikās ar Veselības inspekcijas, sabiedrības ar ierobežotu atbildību “Akukon-Būvakustika” un biedrības “Naktsmieru Rīgai” pārstāvjiem.
Ņemot vērā diskusiju rezultātā radušos secinājumus, kā arī atzinumā minēto, tika sagatavots Ministru kabineta noteikumu projekts “Grozījumi Ministru kabineta 2014. gada 7. janvāra noteikumos Nr. 16 “Trokšņa novērtēšanas un pārvaldības kārtība”” (turpmāk – Noteikumu projekts).
Noteikumu projekts tika nosūtīts izvērtēšanai Finanšu ministrijai, Klimata un enerģētikas ministrijai, Tieslietu ministrijai, Veselības ministrijai, Viedās administrācijas un reģionālās attīstības ministrijai, Rīgas valstspilsētas pašvaldībai, biedrībai “Naktsmieru Rīgai”, biedrībai “Latvijas Akustiķu apvienība” un sabiedrībai ar ierobežotu atbildību “Akukon-Būvakustika”. Ņemot vērā saņemtos sākotnējos atšķirīgos un dažkārt pat savstarpēji pretrunīgos atzinumus no Noteikumu projekta izstrādē iesaistītajām institūcijām un biedrībām, oktobrī tika organizēta sanāksme, lai pārrunātu sagatavoto Noteikumu projektu, kā arī konceptuāli vienotos par tā saturu un turpmāko virzību.
Sanāksmes laikā iesaistītās puses secināja, ka izstrādātajā Noteikumu projektā ir veicami atsevišķi uzlabojumi, tādēļ Ekonomikas ministrija pilnveidoja Noteikumu projektu, kā arī izstrādāja likumprojektus “Grozījumi Publisku izklaides un svētku pasākumu drošības likumā” (turpmāk – Likumprojekts Nr. 1) un “Grozījums likumā “Par piesārņojumu”” (turpmāk – Likumprojekts Nr. 2).
 
Precizētais Noteikumu projekts paredz, ka:
1) noteikumi attieksies uz dažādām izklaides vietām – naktsklubiem, bāriem, kafejnīcām, restorāniem, diskotēkām, izklaides vietu āra terasēm u. c.;
2) izklaides vietas īpašnieks vai valdītājs aprīko izklaides vietas iekštelpas ar trokšņa monitoringa iekārtu, kas nodrošina nepārtrauktus trokšņa mērījumus izklaides vietas darba laikā;
3) viesu mājas īpašnieks vai valdītājs ir atbildīgs par vides trokšņa robežlielumu ievērošanu tajā;
4) izklaides vietu vides trokšņa robežlielumi dienā (no plkst. 7.00 līdz 19.00) ir 65 dB(A), vakarā (no plkst. 19.00 līdz 23.00) ir 60 dB(A), bet naktī (no plkst. 23.00 līdz 7.00) – 55 dB(A), kā arī tiek noteikti trokšņa robežlielumi izklaides vietu iekštelpās;
5) pašvaldība kontrolē izklaides vietu radītā vides trokšņa robežlielumu ievērošanu, proti, trokšņa mērījumus veiks pašvaldības policija, nevis akreditētas laboratorijas;
6) izklaides vietu radītā vides trokšņa mērījumus ārtelpā veic ar trokšņa monitoringa iekārtu 15 minūtes 5 m attālumā no trokšņa avota, kura priekšā nav fizisku šķēršļu, un vismaz 1,5 m augstumā virs zemes. Izklaides vietu radītā vides trokšņa robežlielumu novērtēšanā ņem vērā šādi veikta trokšņa mērījuma vidējo vērtību;
7) izklaides vietu radītā vides trokšņa robežlielumu novērtēšanā iekštelpās ņem vērā trokšņa mērījumu, kas veikti ar iekštelpās uzstādīto trokšņa monitoringa iekārtu, vidējo vērtību tajā laika periodā, kāds norādīts iesniedzēja iesniegumā pašvaldībai.
 
Izstrādātais Likumprojekts Nr. 1 paredz:
1) tiek precizēta publiska pasākuma definīcija, attiecinot Publisku izklaides un svētku pasākumu drošības likumu tikai uz vienreizējiem un īslaicīga rakstura publiskiem pasākumiem, nevis pasākumiem, kas tiek rīkoti regulāras saimnieciskās darbības ietvaros (piemēram, regulāras diskotēkas);
2) ja pasākums pilnībā vai kādā tā daļā plānots no plkst. 23.00 līdz 7.00, iesniegumā par publiska pasākuma rīkošanu norāda arī pamatojumu šādai izvēlei. Pašvaldība, pieņemot lēmumu par atļaujas izsniegšanu, izvērtē iesniegumā norādīto pamatojumu un tā samērīgumu. Pašvaldība var noteikt papildu nosacījumus sabiedrības interešu un sabiedriskās kārtības nodrošināšanai šādā publiskā pasākumā, tostarp ievērojamos vides trokšņa robežlielumus, kurus norāda arī atļaujā publiska pasākuma rīkošanai. Pašvaldība var īstenot nepieciešamos pasākumus, lai pārliecinātos par šo nosacījumu izpildi, tostarp veikt vides trokšņa mērījumus;
3) publiska pasākuma organizatoram ir pienākums nodrošināt, ka pie ieejas publiskajā pasākumā ir izvietots informatīvs paziņojums, ja attiecīgajā publiskajā pasākumā trokšņa līmenis pārsniedz 85 dB, ietverot norādi par konkrētā trokšņa līmeņa ietekmi uz veselību.
 
Izstrādātais Likumprojekts Nr. 2 paredz:
1) tiek noteikta administratīvā atbildība par izklaides vietas iekštelpu neaprīkošanu ar trokšņa monitoringa iekārtu normatīvajos aktos noteiktajā kārtībā. Administratīvā pārkāpuma procesu veiktu pašvaldības policija;
2) administratīvā pārkāpuma procesu par pieļaujamā izklaides vietu radītā vides trokšņa robežlieluma pārsniegšanu veic pašvaldības policija.
 
2024. gada decembrī un 2025. gada janvārī tika organizētas sanāksmes ar Veselības inspekcijas, Rīgas valstspilsētas pašvaldības, biedrības “Latvijas Akustiķu apvienība”, biedrības “Latvijas Pasākumu producentu asociācija” un sabiedrības ar ierobežotu atbildību “Akukon-Būvakustika” pārstāvjiem, lai pārrunātu precizēto Noteikumu projektu, kā arī Likumprojektu Nr. 1 un Likumprojektu Nr. 2, tostarp pievēršoties arī tajos ietvertajiem tehniskajiem jautājumiem. Sanāksmju ietvaros tika nolemts, ka Ekonomikas ministrija sadarbībā ar jomas ekspertiem vēl pilnveidos Noteikumu projektu, Likumprojektu Nr. 1 un Likumprojektu Nr. 2 pirms to nosūtīšanas atkārtotai izvērtēšanai iesaistītajām pusēm.
 
Informējam, ka normatīvo aktu grozījumu projekti – Noteikumu projekts, Likumprojekts Nr. 1 un Likumprojekts Nr. 2 – pašlaik atrodas izstrādes procesā un par tiem notiek aktīvas iesaistīto pušu diskusijas, tādēļ tie vēl nav pieejami Vienotajā tiesību aktu projektu izstrādes un saskaņošanas portālā.
 
 
 
[1] https://www.em.gov.lv/lv/notikums/diskusija-par-risinajumiem-eku-atjaunosanai-un-troksnu-ietekmes-mazinasanai-pilsetvide?date=0

